幽谷泉
作者：劉攽
朝代：宋

paragraphs: 幼卿初鑿琅琊溪，憶當大歷六年時。
歐陽今疏幽谷泉，復在慶歷之六年。
兩公相望幾百載，中間游客常比肩。
山神愛惜第一境，邂逅知者方流傳。
乃知勝事未有盡，可憐歲月猶依然。
穿雲斸苔色澄澈，寶鏡霜刃光蜎蜒。
巖前濫觴如可鑒，山下積石還成川。
如公好事誠難得，推公此心人莫識。
且如泉源在污泥，誰道汲引非人力。
作詩刻石歌泉池，欲問何似陽冰題。